Solveig Heilo

Oppvekst

Heilo vokste opp i Bærum som den yngste av fire søsken. Faren lærte dem å spille piano, og moren sang med dem hver dag. Begge hennes brødre er musikalsk aktive, og hun har skrevet musikk sammen med broren Kristian Heilo. Hun var syv år gammel da hun begynte med perkusjon i Haslum Skoles Jentekorps, og tolv år gammel deltok hun som trommeslager under fakkelstafetten til Lillehammer-OL sammen med ti år eldre perkusjonister fra Norges musikkhøgskole. Etter videregående skole reiste hun verden rundt og endte opp i Connecticut hvor hun en kort periode var perkusjonist i Norwalk symfoniorkester.

Utdannelse

Årene 1998–2000 gikk Heilo på musikklinjen på Rud videregående skole i Bærum. Der møtte hun Marianne Sveen, som hun senere brakte inn i Katzenjammer. Fra 2000 til 2001 tok hun fagene foto og teater ved Buskerud Folkehøgskole. Siden flyttet hun til Oslo og studerte komposisjon og musikkproduksjon ved Nordisk Institutt for Scene og Studio fra 2003 til 2005. Her ble Katzenjammer dannet av Heilo, Anne Marit Bergheim og Turid Jørgensen Honerud. Hun begynte da å spille gitar og andre instrumenter Katzenjammer ønsket å bruke og debuterte også som vokalist. Hun gikk ut av Nordisk Institutt for Scene og Studio med kullets beste karakterer og mottok St. Olavsprisen som Årets student.

Frilans

Etter studietiden jobbet Heilo som frilans musiker med flere kjente artister, deriblant keyboard for Bertine Zetlitz, vokal og flere instrumenter på albumet Diggin Deep (2006) av HP Gundersen, trompet for Westlife, vokal og trommer på flere Espen Lind og Stargate-innspillinger, vokal og trommer for Magnus Ugglas band, trompet på Grand Islands album Boys and Brutes (2008), vokal på Vinnis låt Mørkredd (2011), mandolin på Thomas Dybdahls sang Før Morgengry (2011) samt perkusjon og vokal med Odd Nordstoga og Kåre Vestrheim på et videoprosjekt for NRK.
I 2005 satt Heilo og  Johan Wilhelm Schioldborg sammen et musikkstudio hos Propeller Recordings, hvor hun øvde på innspilling av fonogrammer, og produserte det første demoalbumet til Katzenjammer. I 2012 og 2013 jobbet hun som komponist, arrangør, musiker, musikkprodusent, tekniker, designer og skuespiller i Worsøes teaterproduksjon Stilleben.
I 2013 utlyste Holmenkollbakken og Skiforbundet en sangkonkurranse blant anerkjente musikere og komponister. Målet var en ny, offisiell «Kollen-låt», og flere prominente norske band og komponister sendte inn sine bidrag. Sammen med Terje Borg skrev Heilo vinnerlåta, og Kollenbrølet (2013) er nå den offisielle Holmenkollen-sangen.

Katzenjammer

Heilo har vært sentral i Katzenjammers arrangementer og komposisjoner og var medprodusent på deres første (Le Pop) og tredje (Rockland) album. Hun var med å skrive singlene Rock Paper Scissors og I Will Dance fra albumet A Kiss Before You Go (2011) og har skrevet singlene My Dear og Shine Like Neon Rays fra albumet Rockland (2015). Sammen med Eivind Buene står hun bak Katzenjammers versjon av Bjørn Rønningens julesang Vi Tenner Våre Lykter, som er tittelsporet på Kronprinsparets humanitære fond sin juleplate fra 2011. Hun arrangerte også all vokal for Katzenjammers versjon av The Pogues' Fairytale of New York, hvor Tormod Tvete Vik gjorde arrangementet for strykere. Hun arrangerte alene Katzenjammers versjoner av sangene When You Wish Upon a Star, God Rest Ye Merry Gentlemen og White Christmas.
Katzenjammer står bak omarrangeringen og innspillingen av musikken til animasjonsfilmen Dyrene i Hakkebakkeskogen. (2016) (Qvisten animasjon) Musikken er skrevet av Thorbjørn Egner og Christian Hartmann med unntak av "Skinkestek" (Heilo). Gaute Storaas står bak den øvrige filmmusikken.

Design

Heilo gjorde designet til Katzenjammers første album Le Pop (2008) sammen med sin søster Kaja Heilo og Sandrine Pagnoux. Hun deltok også i designet til andrealbumet A Kiss Before You Go (2011) sammen med Mathias Fossum og Heydays og hadde eneansvar for design til tredjealbumet Rockland (2015). Hun har også designet det meste av Katzenjammers salgsartikler, som t-skjorter, buttons og kopper samt plakater, sceneoppsett, tidlig webdesign og design av den velkjente balalaikabassen Akerø. Det meste av scenekostymene hun bruker i Katzenjammer har hun sydd selv, og hun har også sydd kjoler som salgsartikler for Katzenjammer.

Andre prosjekter

I 2012 startet Heilo et band sammen med Unni Wilhelmsen og Hanne Mari Karlsen. Trioen spiller et utvalg av låter skrevet av Wilhelmsen og Heilo. Alle bytter på å spille til sammen 14 instrumenter, og alle synger. Heilo er også med på Magnus Grønnebergs soloprosjekt, hvor hun spiller trommer og synger. I 2015 deltok hun med vokal på CC Cowboys' siste album Til det blir dag (2015). Hun jobber også på et prosjekt sammen med Andreu Jacob, hvor begge produserer og spiller noe av Heilos nyskrevne materiale. Hun har startet et nytt prosjekt hun kaller SOL, hvor fokuset er hennes solomateriale.